정조 22년
戊午三月十一日卯時上御熙政堂輪對官前咸鏡監司前平安兵使同爲入侍時行右承旨李益運左副承旨尹致性同副承旨兪漢謨假注書呂東植記注官金珍恪記事官承膺祚前咸鏡監司李鼎運前平安兵使任嵂奉常寺判官李東埴敦寧府參奉李鼎圭軍資監正李心傳禮曹正郞夫宗仁校書館副正字洪儀泳戶曹佐郞趙學敏內資寺直長李是釬司圃署直長韓啓重尙瑞院副直長李厚延典設司別檢李運復通禮院假引儀金愿刑曹正郞李觀秀濟用監判官柳詢廣興倉守趙鎭完奉事吳琰成均館學諭朴昌擧司䆃寺主簿黃井彦禮賓寺參奉張顯孫以次進伏訖上曰都承旨入侍出榻敎賤臣承命出傳行都承旨李晩秀進伏上命輪對官進前東埴等以次進奏職姓名益運曰奏職掌東埴曰久任矣益運曰奏遺在東埴曰物種甚多未得摠領矣益運曰奉常判官李東埴以久任郞廳本寺遺在下詢之下不能擧數仰對事甚駭然推考何如上曰依爲之出擧條東埴無所懷鼎圭無職掌無所懷命擧顔敎曰誰之族也益運曰李益烍之子也上曰爾父曾經宮僚予每思之矣心傳無所懷宗仁掌使臣倭人迎接外方朝貢宴設賜與無所懷命擧顔敎曰爾是濟州人耶宗仁曰然矣上曰今番式年亦有直赴者乎宗仁曰有一人矣上曰文武中在京者亦爲幾人而誰是某耶宗仁曰文則高鳴鶴李台祥及臣三人而武亦一人矣儀泳掌經籍香祝印篆無所懷命擧顔敎曰爾以香官入來時見之矣何年登第而年今幾何儀泳曰壬寅登第而今四十九歲矣上敎益運曰此後則竝除職掌遺在只令奏所懷可也學敏是釬無所懷敎是釬曰昨日應製見之乎是釬曰以雨晩入不得見之矣啓重厚延無所懷敎厚延曰誰之族也益運曰前承旨李祉永之堂姪矣運復無所懷上曰誰之族也運復曰故輔德李獻祚之姪矣觀秀無所懷命擧顔詢鎭完無所懷敎鎭完曰爾家重臣已爲延諡乎鎭完曰臣祖延諡尙未爲之故臣父亦未及延諡矣上曰諡狀則製置乎鎭完曰亦未及製之矣琰無所懷上曰爾於何時登第而見拔乎琰曰己酉年及甲寅年矣上曰爾與故宰臣吳光運爲幾寸益運曰光運之從孫矣上曰是實才也益運曰然矣而亦善書矣上曰今番生劃被選中策則可謂實才而賦則似非合作亦無勝於此之文乎鼎運曰諸券絶無可合者故不得已取如是之文矣昌擧英秀井彦無所懷命井彦擧顔顯孫無所懷上曰爾是玉城之裔乎顯孫曰然矣愿無所懷命擧顔敎曰爾是大臣之弟乎愿曰然矣東埴等以次先退上曰政官牌招開政出榻敎上敎鼎運曰向筵未及稟達者次第詳陳可也鼎運曰鍾城之設置行營乃所以控制六鎭而備蕃胡竊發之患也蕃胡撤歸之後境上無狗吠之警而兵使則一年一度移駐行營徒費民邑之弊無關捍禦之方以形便言之行營處四面受獻之地擁數哨守番之卒雖有緩急以若軍兵將何以禦敵乎至若鏡城本營則地形四塞人民殷盛管轄沿江邑鎭而有進戰退守之勢眞所謂深據關隘指揮列邑之地也前掌令吳鵬南之疏不無意見故臣於昨秋巡審之路遍觀山川形勝採探北路物議略有所領略者南閫古有行營而亦緣有弊而中廢云依南閫已例勿駐行營坐鎭鏡城恐合便宜故敢此仰達而事係邊政更張下詢廟堂而處之何如上曰依爲之出擧條鼎運曰臣於三水甲山以迃僻之故雖不及巡審而聞於摘奸裨校之言參以兩邑守宰之說略知其形便甲山府一百二十里許有所謂劍川巨里者與彼邊隔在鴨綠江上流彼地有可哥水洞車前水洞二條捷路彼人之由此往來殆若恒留況厚州設鎭之後採蔘一路只在於此故實有彼人潛越之慮矣取見其圖形則自虛項嶺至劍川巨里恰爲數百里空曠之地土品極其肥沃地不早霜無穀不宜民戶之流入者已爲四十餘戶關防若是緊重人民亦皆樂赴則其在重邊固圉之道決不可曠置而不必創設新鎭甲山府列鎭中同仁堡不但鎭樣之㝡殘殆同內地無甚關重今若移設該鎭於劍川巨里則不待募集而民必自聚本鎭防卒亦將願從不過一二年可成一大鎭堡一以爲實邊之道一以爲破荒之策恐合便宜而事係邊政令廟堂稟處何如上曰依爲之出擧條鼎運曰訓戎前僉使朴瑬莅任以後事多修擧城堞公廨軍器無不改觀且捐其薄廩買置屯田若干結以補鎭屬支放之資流民還集鎭樣稍蘇臣於昨秋巡審之時六鎭守令莫不稱道故送裨看審則果如所聞該僉使以殘鎭邊將悉心措辦隨處殫誠極爲可嘉此等之人不可無勸奬之政而臣適當遞歸未及啓聞故敢此仰達請令該曹稟處何如上曰依爲之出擧條上曰本道民勢近果如何鼎運曰民情之澆淳專係於豐歉而八年連豐穀賤如土十歲之童不知有歉歲謠俗熙皞一路晏如矣上曰貯穀之道豈可以近年稍熟一毫放心乎況本道丁酉以後倉廩不贍及今備置爲可鼎運曰先期儲蓄係是備豫之大政及今措劃聖敎允當矣一路穀簿統以言之都不過一百二十餘萬石而北多南少如欲豫儲則宜先南關而至於貿取之資自本道恐難容易措辦矣上曰比之二十年前穀簿則不啻懸殊還穀之設卽爲嗣歲民食而近年旣云稍熟則可以易爲力矣稔歲多積則此小民歉歲之食物糧資以此意令廟堂指一稟處可也鼎運曰儲穀備豫之道旣承聖敎矣臣以本道穀簿事又有所仰達者矣衙門各異不得推移以致有過多過少太偏相妨之弊而本道穀簿自來不敷較穀量民多寡不敵況一路元會穀都數不過爲九萬餘石列邑所儲在在枵然各項公下輒以常平穀取用事甚苟艱至於交濟穀則久置與散在合爲三十萬石就其中限六七萬石劃付元會事甚便好議者或以爲交濟穀名色設置自別不可移屬於元會云而此有不然者無論會付與交濟等是道內之穀若値交濟之時而穀數不足則更以元會移充不害爲隨時變通之政下詢廟堂而處之何如上曰依爲之竝出擧條上曰本道魚箭近則如何鼎運曰數十年來大不如前云而今番上來時見之則所捉比近年最多矣上曰今年箭稅似不難捧矣鼎運曰似然矣上敎嵂曰西海所捉卿似知之矣嵂曰西海亦不如前而今年則海西所捉頗多云矣上曰衆維魚矣實維豐年此非特爲魚商之營利而已且熙熙而往穰穰而來者豈徒然哉大抵陰陽和順生物蕃息然後魚鼈之類亦可以盛矣上曰向於本道武藝試取事狀聞時後錄別單皆有歸屬而其中亦有見漏於施賞者故有更爲登聞之敎而未及登聞者卿須取考狀啓謄錄等文書可也又敎曰新伯北巡當在何時云耶鼎運曰當於各陵寢奉審後爲之而姑未的知云矣上曰節値農作此時北巡似不無貽弊矣鼎運曰民事方殷之時果有爲弊之慮矣上曰卿之遞歸時將老而來乎鼎運曰然矣上命書咸鏡監司狀啓本營垌役修補事判付訖敎曰雖以禮曹啓下而行會則自廟堂爲之承傳人今日政下批下送可也命鼎運晩秀益運致性先退上敎嵂曰關西事亦有可達者乎嵂曰本道軍弊中良三手奴三手俱是團束軍而奴三手爲第一痼弊良與奴軍則一也而良三手稱以良人奴三手謂之私賤不欲與之比肩故奴三手輒皆厭避逃走殆半虛伍如當官鎭門聚點與兵使操鍊之時則其所責立全委於主戶或雇立與借名此猶不足則所謂上典捧疤代立寘女家則給雇價數十兩而捧點今年如此明年又如此終不得頉免敗家而後已此乃西民切骨之怨今若奴良兩名色革去統稱以三手軍隨闕充定則其在軍政無虛伍之弊於西民支保之道似極便好故敢此仰奏令廟堂稟處何如上曰旣聞之後豈可仍置乎卽令廟堂草記回啓可也嵂曰熙川大壺洞處在平南柔院兩鎭之間參天樹木橫亘二十餘里與甲峴首陽兩嶺相爲表裏永作西藩重複之固決不可許闢以材木言之道內無論山峽沿邊皆未免牛山之濯濯如當用材木之時則捨此壺洞難得一株木深峽窮山或有取材木之處若無水路則等是無用之物惟此壺洞直接淸川大同江無論安州平壤致之無難其在經遠之道不可容易許斫開土而近年以來牟利之輩東西干囑或京各司與各軍門發關必欲許闢而連爲防報矣昨年十二月自廟堂大老祠折受之意發關臣營知委該郡云而此不可輕先知委之事故以不可許闢之由擧實防報矣回題已料其如此此後雖有此等之事直自營門防報爲辭許闢今無可論而牟利輩之奸計猶未可知令廟堂更加嚴飭該道永爲防禁何如上曰本事廟堂更題嚴禁云而若不別般嚴飭此後牟利之徒安知無圖囑更犯之弊乎令廟堂以此擧條及批旨謄關嚴飭本道道帥臣俾有實效因此而有提飭者年來革罷田畓陳告者四口一償之法除非入啓公事則毋得折受飭禁何如而各道近果一一遵行乎非啓下而行會者亦何無摘發狀聞乎萬一匿置從後發覺先自該道道臣難免嚴繩一竝嚴飭未及自首處使之自首可也嵂曰義州玉江鎭近有銀脈該府尹李基讓以設店之意有所報來故邊上重地設店當否不可輕議報上司待回題擧行之意題送矣及臣遞歸之時巡營題辭據吹鍊看色上送之意又爲報來而臣交龜日子只隔數日故更未得摘奸而來矣當此銀貨艱乏之時設店吹鍊不爲無補而第邊上重地各別審愼然後乃可設店令廟堂別遣摘奸後處之何如上曰邊上重地在所審愼出擧條令廟堂稟處可也竝出擧條仍命書傳敎曰校院位田須於該邑閑地買取然後免稅自是法典至於越境望呈大是法外且況折受之法豈有於書院乎先正平生經綸在於革罷宮房之折受則鄕校猶不可況書院乎又況千里外邊上嶺阨斫木起墾者必是奸民作奸之事院儒何知其陳告奸民令廟堂査實依受敎定式嚴治後草記上曰金店設置之後亦無貽弊之端耶嵂曰非獨無弊而已自設店以後窮民生業專靠於是大有利益矣上曰慈城開拓之後奠接之節果如何嵂曰慈城之地今方新墾故土地肥沃入居戶數甚爲黟然矣上曰邊防亦必藉此有益矣嵂曰邊防則比前懸殊在前則雖百般嚴防彼人之暗地往來終不可禁自昨年以後不敢投跡蓋沿邊把守處去江界則恰爲四五日程而慈城則不過一日程故防守之道至爲便近而年前李仁秀爲江界府使時嚴立約束各別把守以採蔘之事言之我人亦得以專其利矣上曰此後則蔘政較前似勝矣嵂曰大有所益矣上曰此不但邊防之有益亦可爲江民息肩之道矣嵂曰然矣命退諸臣以次退出